'Fake Pastors ni jina la filamu iliyotoka mwaka 2007 kutoka nchini Tanzania. Washiriki wakuu ni Adam Kuambiana (Petro), Vicent Kigosi (Ray), Jokette Mwegelo (Jach), Lisa Jensen (Lisa), na Blandina Chagula. Filamu hii imeandikwa (muswada) na kuongozwa na Gervas Kasiga na kutayarishwa na Eric Shigongo na Kigosi. Filamu inahusu wachungaji wawili wanaotumia shida za waumini wao kama sehemu ya mtaji wa kuwataka aidha kimapenzi au kifedha. Filamu inaonyesha tabia za baadhi ya wachungaji bandia waliokithiri katika ulimwengu wetu. Filamu hii ni moja ya filamu zilizopata sifa kubwa katika filamu za Tanzania. Filamu imetengenezwa na Doroth Kipeja na kampuni yake ya Tripod Media. Filamu inaanza na vijana wawili watanashati Patrick (Vicent Kigosi) na Petro (Adam Kuambiana) waliohitumu Chuo Kikuu cha Mzumbe, Morogoro. Akilini mwao wanaelewa kitu kimoja tu walichoambiwa tangu utotoni kuwa ukiwa na shahada maisha yatakuwa rahisi jambo ambalo baada ya kuingia mitaani wanakuta ni tofauti kwani hakuna ajira na maisha yanakuwa magumu sana kwao. Baada ya kutembea katika ofisi moja hadi nyingine wakitafuta kazi bila mafanikio, hatimaye wanagundua kuanzisha kanisa ndio suluhisho pekee walilobakiza. Hivyo wanaamua kuwa wachungaji wa bandia (Fake Pastors).